Allerede på 600-tallet f.Kr. bodde fønikiske, karthagenske og greske nybyggere i området. På 400-tallet f.Kr. bodde iberere i byen Ilturir, på det sted der Granada i dag ligger. Romerne okkuperte området i 193 f.Kr. Etter det vestromerske rikets fall i 476 e.Kr. lød området under visigoterne med sete i Toledo og i 711 ble området invadert av maurerne, som gav byen navnet Elvira. Under Granadamassakren i 1066 ble det meste av Granadas jødiske befolkning drept av en muslimsk mobb. På 1200- og 1300-tallet var byen sentrum for vitenskap, kultur og kunst. Det var på denne tiden, i tiden mellom 1248 og 1354, at Alhambra ble bygd.